Гъэ еджэгъуэщIэм хуэхьэзырщ
Шэджэм районым хыхьэ жылэ-хэм дэт курыт школхэмрэ сабий садхэмрэ 2017 — 2018 гъэ еджэгъуэщIэм зэрыхуэхьэзырыр къапщытащ. ЩIыналъэ администрацэм и Iэтащхьэм къыдигъэкIа унафэм ипкъ иткIэ, а Iуэхугъуэм хуэлэжьэ- ну къэпщытакIуэ гуп щхьэхуэ къызэрагъэпэщати, абы хэтхэм жаIащ IуэхущIапIэхэр зэпэщу лъэхъэнэщIэм зэрырихьэлIэр. АбыкIэ хъыбар дигъэщIащ Шэджэм щIыналъэм и пресс-IуэхущIапIэм и лэжьакIуэ КIарэ Элинэ.
Къапщтэмэ, Байсултанов Алим и цIэр зэрихьэу Яныкъуей жылэм дэт курыт школым и спорт залышхуэр къызыхуэтыншэу зэрагъэпэщыжащ. ЕджапIэм екIуэлIэну ныбжьыщIэхэр спортымрэ физическэ щэнхабзэмрэ дегъэхьэхынымкIэ иджы Iэмал псори щыIэщ. Школым зыхуей щыхуагъэзэжащ спорт залым къепха зытIэщIыпIэмрэ зытхьэщIыпIэмрэ. А Iуэхухэм текIуэдащ сом мелуанрэ мин 265-рэ. Ахэр школым къыхуаутIыпщащ федеральнэ программэм ипкъ иткIэ.
Шэджэм къалэм дэт «Псынэ цIыкIу» («Ручеёк») сабий гъэсапIэми зэгъэпэщыжыныгъэ лэжьыгъэшхуэ щекIуэкIащ. Садым екIуэлIэну цIыкIухэм яхэтщ зи узыншагъэм сэкъат иIэхэр. Абыхэм ятещIыхьауэ лэжьыгъэ пыухыкIахэр IуэхущIапIэм къыщызэрагъэпэщащ. Ахэр къегъэув «КъБР-м псори щызэхуэдэщ» республикэ программэм. 2015 — 2020 гъэхэм тещIыхьауэ къащта а дэфтэрым ипкъ иткIэ зэфIахакIэщ сом 1 мелуанрэ мин 738,6-рэ и уасэ лэжьыгъэ. Абы къызэщиубыдахэм ящыщщ зи узыншагъэм сэкъат иIэхэм папщIэ дэкIуеи- пIэ щхьэхуэр ухуэныр, бжэ щIыхьэпIэхэр нэхъ бгъуэ щIыныр, лъэс лъагъуэхэм илъ плиткэхэр зэхъуэкIыныр, нэгъуэщIхэри.
Районым и адрей еджапIэхэми гъэсапIэхэми лэжьыгъэшхуэ щекIуэкIащ гъэмахуэ лъэхъэнэм. Школ зыбжанэм щызэрахъуэкIащ бжэхэмрэ щхьэгъубжэхэмрэ, зытхьэщIыпIэхэр, шхапIэхэр, лъэгухэр зыхуей щыхуагъэзэжащ, спорт пэшхэр зэрагъэпэщыжащ, унэлъащIэхэр щIэуэ щIагъэуващ. Абыхэм хухахат щIыпIэ бюджетым щыщу сом мелуани 6-м щIигъу.
А мылъкум къыхэкI лэжьыгъэфI щрагъэкIуэкIащ Шэджэм къалэм дэт СпортымкIэ уардэунэм. Абы щызэрагъэпэщыжащ боксым, атлетикэ хьэлъэм, шашкэрэ шахматым щыхуагъасэ пэшхэр, бжэ-щхьэгъубжэхэр щызэрахъуэкIащ, зытIэщIыпIэхэмрэ зытхьэщIыпIэхэмрэ зыхуей хуагъэзащ, апхуэдэуи зыхуэныкъуэ спорт Iэмэпсымэхэр къащэхуащ. А лэжьыгъэхэм текIуэдащ сом мелуанрэ мин 242-рэ.
Зэгъэпэщыжыныгъэ лэжьыгъэхэр щекIуэкIащ Шэджэм щIыналъэм Олимп резервымкIэ и школми. Абы и унащхьэр, метр зэбгъузэнатIэу 270-рэ хъур, яхъуэжащ, и пэшхэр зэрахьащ. Абыхэм текIуэдащ сом мин 600-м щIигъу. IуэхущIапIэм и къудамэу Шэджэм ЕтIуанэ къуажэм дэ- тым и лъэгухэр къанэ щымыIэу щызэрахъуэкIащ, и пэшхэри зэрахьащ. А псоми текIуэдащ сом мин 970-рэ.
ЖЫЛАСЭ Маритэ.
